b'\n_START_ARTICLE_\nSophie von Chotek\n_START_PARAGRAPH_\nSophie von Chotek, Hohenbergin herttuatar (1. maaliskuuta 1868 Stuttgart, W\xc3\xbcrttembergin kuningaskunta \xe2\x80\x93 28. kes\xc3\xa4kuuta 1914 Sarajevo, It\xc3\xa4valta-Unkari) oli It\xc3\xa4valta-Unkarin arkkiherttua Frans Ferdinandin puoliso, joka salamurhattiin yhdess\xc3\xa4 aviomiehens\xc3\xa4 kanssa Sarajevossa kes\xc3\xa4kuussa 1914. Sarajevon laukauksina tunnettu tapahtuma johti ensimm\xc3\xa4isen maailmansodan puhkeamiseen.\n_START_SECTION_\nEl\xc3\xa4m\xc3\xa4\n_START_PARAGRAPH_\nSophie von Chotek kuului vanhaan b\xc3\xb6\xc3\xb6mil\xc3\xa4iseen Chotekin aatelissukuun, jolla oli ollut vuodesta 1556 paronin, vuodesta 1723 kreivin ja vuodesta 1745 valtakunnankreivin arvo. H\xc3\xa4nen vanhempansa olivat it\xc3\xa4valtaunkarilaisena diplomaattina toiminut kreivi Bohuslav Chotek von Chotkow ja kreivit\xc3\xa4r Wilhelmine Chotek, joka oli syntyj\xc3\xa4\xc3\xa4n Kinskyn vanhaa aatelissukua. Chotekit eiv\xc3\xa4t kuitenkaan kuuluneet niihin harvoihin sukuihin, joiden kanssa Habsburgin keisarisuvun edustajilla oli oikeus solmia samans\xc3\xa4\xc3\xa4tyinen avioliitto._NEWLINE_Sophie tutustui arkkiherttua Frans Ferdinandiin vuonna 1894 ty\xc3\xb6skennelless\xc3\xa4\xc3\xa4n arkkiherttuatar Isabella von Cro\xc3\xbflle, joka oli keisariperheen l\xc3\xa4hisukulaisen, arkkiherttua Fredrikin puoliso. Kun Frans Ferdinandista tuli vuonna 1896 keisarikunnan kruununprinssi, koko suku ja varsinkin keisari Frans Joosef yrittiv\xc3\xa4t est\xc3\xa4\xc3\xa4 h\xc3\xa4nt\xc3\xa4 avioitumasta alempis\xc3\xa4\xc3\xa4tyisen kreivit\xc3\xa4r Chotekin kanssa. He solmivat lopulta kes\xc3\xa4kuussa 1900 morganaattisen avioliiton. It\xc3\xa4vallan ja Unkarin parlamentit vahvistivat p\xc3\xa4\xc3\xa4t\xc3\xb6ksen, ett\xc3\xa4 pariskunnan tulevat lapset poistettaisiin kruununperimysj\xc3\xa4rjestyksest\xc3\xa4. Keisari antoi Sophielle vuonna 1905 Hohenbergin ruhtinattaren ja vuonna 1909 herttuattaren arvon, johon liittyi my\xc3\xb6s puhuttelunimi ylh\xc3\xa4isyys. Sophie von Chotek ja Frans Ferdinand saivat yhdess\xc3\xa4 kolme lasta, jotka olivat Sofie (s. 1901), Max (s. 1902) ja Ernst (s. 1904). Hartaan uskovaisen Sophien on arveltu ohjailleen my\xc3\xb6s aviomiehens\xc3\xa4 poliittisia mielipiteit\xc3\xa4 konservatiivisempaan suuntaan.\n_START_SECTION_\nSalamurha\n_START_PARAGRAPH_\nSophie von Chotek osallistui Frans Ferdinandin kes\xc3\xa4kuun lopussa 1914 suorittamaan symboliseen vierailuun Bosniaan, joka oli liitetty osaksi It\xc3\xa4valta-Unkaria kuusi vuotta aiemmin. Wieniss\xc3\xa4 Sophie ei protokollan vuoksi voinut seremoniallisissa yhteyksiss\xc3\xa4 matkustaa samoissa vaunuissa miehens\xc3\xa4 kanssa, mutta Sarajevossa he istuivat autossa yhdess\xc3\xa4. T\xc3\xa4m\xc3\xa4n seurauksena serbinationalistinen salamurhaaja Gavrilo Princip ampui heid\xc3\xa4t molemmat, vaikka h\xc3\xa4nen todenn\xc3\xa4k\xc3\xb6isen\xc3\xa4 tarkoituksenaan olikin murhata vain Frans Ferdinand ja auton etupenkill\xc3\xa4 istunut Bosnian sotilaskuvern\xc3\xb6\xc3\xb6ri, kenraali Oskar Potiorek. Pariskunta haudattiin Artstettenin linnan kryptaan, koska alempis\xc3\xa4\xc3\xa4tyisen\xc3\xa4 Sophieta ei suostuttu hautaamaan Habsburgien perinteiseen hautapaikkaan, Wienin kapusiinikirkkoon.'